ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-2482/96 υποβολή: Michl Ebner (PPE) προς την Επιτροπή (25 Σεπτεμβρίου 1996)

Θέμα: Δράσεις κατά του καπνίσματος

Δεδομένου ότι ο υπογράφων υπέβαλε στις 3.6.1996 στην Επιτροπή γραπτή ερώτηση (Ε-1372/96) ((EE C 365, 4.12.1996, 4.)) προκειμένου να πληροφορηθεί:

- ποιές δράσεις προβλέπονται κατά των αιτίων του καρκίνου και ποιά σχέδια για την ενίσχυση της αποχής από το κάπνισμα προκειμένου να συγκεκριμενοποιηθεί η καταπολέμηση του καρκίνου,

- γιατί δεν καταργείται η ενίσχυση της παραγωγής καπνού, δεδομένου ότι η κατανάλωση καπνού είναι τόσο επιβλαβής για την υγεία.

Δεδομένου ότι στις 16 Ιουλίου 1996 ο κ. Flynn απαντά εξ ονόματος της Επιτροπής αντιπαρερχόμενος πλήρως το ερώτημα και διαπιστώνει γι' αυτό το θέμα μεταξύ άλλων: «η ενίσχυση της αγοράς ακατέργαστων καπνών αποτελεί αναπόσπαστο μέρος της κοινής οργάνωσης αγορών που έχει εγκριθεί από το Κοινοβούλιο και το Συμβούλιο. Η ενίσχυση αυτή δεν παρακινεί αφεαυτής στην κατανάλωση καπνού.

Ερωτάται συμπληρωματικά:

1. εάν η Επιτροπή θα επανεξετάσει την πλήρως αστήρικτη θέση της,

2. εάν η Επιτροπή δεν θα προτείνει στο Κοινοβούλιο και το Συμβούλιο την κατάργηση των μέτρων ενίσχυσης για ακατέργαστα καπνά αλλά θα προτείνει την κατάργηση της κοινής οργάνωσης αγοράς,

3. εάν η Επιτροπή δεν έχει την άποψη, ότι προστατευόμενες τιμές για ακατέργαστα καπνά αποτελούν παρακίνηση για την κατανάλωση καπνού, λόγω του ότι αυτό το ναρκωτικό, που αποδεδειγμένα είναι υπεύθυνο για το 30% των καρκίνων, με τα μέτρα ενίσχυσης της ΕΕ φθάνει με μειωμένη τιμή στην κατανάλωση, πράγμα το οποίο αποτελεί κίνητρο για την κατανάλωση καπνού.

4. εάν η Επιτροπή δεν θα σταματήσει αυτή την φαρισαϊκή στάση τουλάχιστον όσον αφορά αυτό το θέμα.

Απάντηση του κ. Flynn εξ ονόματος της Επιτροπής (4 Δεκεμβρίου 1996)

Αυτό το θέμα εξετάζει προς το παρόν ζωηρά η Επιτροπή. Συμπληρωματική απάντηση θα δοθεί στον αξιότιμο βουλευτή μόλις ολοκληρώσει η Επιτροπή την άποψή της.
ΓΡΑΠΤΗ ΕΡΩΤΗΣΗ E-2957/96 υποβολή: Jesϊs Cabezσn Alonso (PSE) και Juan Colino Salamanca (PSE) προς την Επιτροπή (8 Νοεμβρίου 1996)

Θέμα: Καθιέρωση της ΚΟΑ ελαιολάδου

Γνωρίζει η Επιτροπή πόσο αξιοσημείωτη υπήρξε η πρόοδος του τομέα στην Ισπανία, μετά την καθιέρωση της ισχύουσας ΚΟΑ ελαιολάδου;

Κοινή απάντηση του κ. Fischler εξ ονόματος της Επιτροπής στις γραπτές ερωτήσεις E-2953/96, E-2954/96, E-2955/96, E-2956/96, E-2957/96, E-2958/96, E-2959/96, E-2960/96, E-2961/96, E-2962/96 και E-2964/96 (26 Νοεμβρίου 1996)

Η Επιτροπή πρόκειται να αρχίσει, λίαν προσεχώς, να συζητά για τις διάφορες εναλλακτικές λύσεις που παρουσιάζονται ενόψει της μεταρρύθμισης της κοινής οργάνωσης αγοράς (ΚΟΑ) του ελαιόλαδου. Εν συνεχεία, το σχετικό έγγραφο θα διαβιβαστεί ταχύτατα στο Κοινοβούλιο και στο Συμβούλιο για να συζητηθεί πριν από την τελική διαμόρφωση συγκεκριμένων προτάσεων.

Η Επιτροπή θα λάβει οπωσδήποτε υπόψη της τις παρατηρήσεις του Αξιοτίμου Μέλους του Κοινοβουλίου, καθώς επίσης και τις πτυχές που αφορούν την απασχόληση, την ενίσχυση παρέμβασης στην πραγματική παραγωγή, την ενίσχυση ανά ελαιόδεντρο, την ενίσχυση στην κατανάλωση, την ποιότητα, τις περιβαλλοντικές επιπτώσεις καθώς επίσης και τα ειδικά προβλήματα της Ισπανίας και ορισμένων από τις ελαιοπαραγωγικές της περιφέρειες.

Δεν θα ήταν σκόπιμο να υπεισέλθουμε επί του παρόντος στις λεπτομέρειες των διαφόρων εναλλακτικών λύσεων ενόψει της μεταρρύθμισης, παρά μόνο για να επαναλάβουμε ότι η νέα κοινή οργάνωση αγοράς θα πρέπει να χαρακτηρίζεται από διαφάνεια και απλότητα, να μπορεί εύκολα να ελέγχεται και, τέλος, να απευθύνεται αποτελεσματικά στους παραγωγούς.

Η Επιτροπή αποδίδει μεγάλη σημασία στην ποιότητα και πιστεύει ότι, όποια και να είναι η λύση που θα επιλεχθεί, ο ρόλος των κρατών μελών και των περιφερειών τους θα είναι σημαντικός.
ΓΡΑΠΤΗ ΕΡΩΤΗΣΗ E-2405/96 υποβολή: Hiltrud Breyer (V) προς την Επιτροπή (6 Σεπτεμβρίου 1996)

Θέμα: Απόφαση 94/730/ΕΚ για τη θέσπιση απλοποιημένων διαδικασιών σχετικά με τη σκόπιμη ελευθέρωση γενετικά τροποποιημένων φυτών - Μεταφορά στη νομοθεσία των κρατών μελών

1. Μπορεί να εφαρμοσθεί η απόφαση 94/730/ΕΚ ((EE L 117 της 08.05.1990, σελ. 15 )) και στα κράτη μέλη που δεν έχουν ακόμη μεταφέρει ή έχουν μεταφέρει ανεπαρκώς την οδηγία 90/220/ΕΟΚ ((EE L 292 της 12.11.1994, σελ. 31 )) ή σε εκείνα τα κράτη μέλη κατά των οποίων έχει κινηθεί η διαδικασία επί παραλείψει λόγω ανεπαρκούς μεταφοράς της οδηγίας;

1.α) Εάν ναι, πώς είναι δυνατόν να καταργούνται τόσο εύκολα τα άρθρα και οι υποχρεώσεις που απορρέουν από την οδηγία 90/220/ΕΟΚ;

1.β) Εάν ναι, πώς εξασφαλίζεται τότε η εφαρμογή των σχετικών άρθρων;

Κοινή απάντηση του κ. Bjerregaard εξ ονόματος της Επιτροπής στις γραπτές ερωτήσεις E-2394/96, E-2395/96, E-2396/96, E-2397/96, E-2398/96, E-2399/96, E-2400/96, E-2401/96, E-2402/96, E-2403/96 και E-2405/96 (14 Οκτωβρίου 1996)

Οι απαντήσεις στις ανωτέρω γραπτές ερωτήσεις αναδεικνύουν ορισμένα τεχνικά και νομικά προβλήματα σχετικά με την εφαρμογή της οδηγίας 90/220/ΕΟΚ ((ΕΕ αριθ. L 117 της 8.5.1990. )) και ιδίως σχετικά με τις ρυθμίσεις εισαγωγής των απλοποιημένων διαδικασιών.

Η Επιτροπή εξετάζει την εφαρμογή της εν λόγω οδηγίας, αφότου ετέθη σε ισχύ, προκειμένου να συντάξει και δημοσιοποιήσει έκθεση η οποία θα διαβιβαστεί στο Εύρωπαϊκό Κοινοβούλιο και στο Συμβούλιο.

Στο πλαίσιο αυτό θα εξεταστούν τα ερωτήματα που θέτει το αξιότιμο μέλος του Κοινοβουλίου και η Επιτροπή θα λάβει υπόψη τα θιγόμενα σημεία.
ΓΡΑΠΤΗ ΕΡΩΤΗΣΗ E-2608/96 υποβολή: Noλl Mamθre (V) προς την Επιτροπή (11 Οκτωβρίου 1996)

Θέμα: Δικαστική αρμοδιότητα και εφαρμογή των αποφάσεων σε ορισμένα αστικά και εμπορικά ζητήματα

Μπορεί η Επιτροπή να διευκρινίσει το ζήτημα της εφαρμογής του εδαφικού κριτηρίου της Συμβάσεως των Βρυξελλών της 27ης Σεπτεμβρίου 1968;

Είναι ακριβές ότι η Σύμβαση αυτή δεν εφαρμόζεται ακόμα στις δικαστικές σχέσεις μεταξύ της Πορτογαλίας και της Ισπανίας αφενός και του Βελγίου αφετέρου;

Είναι ακριβές ότι η Σύμβαση αυτή δεν εφαρμόζεται ακόμη μεταξύ της Αυστρίας, της Φινλανδίας και της Σουηδίας αφενός, και των άλλων δώδεκα κρατών μελών της Ευρωπαϊκής Ένωσης αφετέρου;

Με ποιόν τρόπο σκοπεύει να ενεργήσει η Επιτροπή για να επανορθώσει αυτή την θλιβερή κατάσταση που ενδέχεται να δημιουργήσει στρεβλώσεις στο πλαίσιο της ενιαίας αγοράς;

Απάντηση του κ. Monti εξ ονόματος της Επιτροπής (19 Νοεμβρίου 1996)

Η Σύμβαση των Βρυξελλών, όπως τροποποιήθηκε με την Σύμβαση του San Sebastiαn της 26ης Μαΐου 1989, σχετικά με την προσχώρηση της Ισπανίας και της Πορτογαλίας, ισχύει όσον αφορά τις σχέσεις μεταξύ όλων των κρατών μελών εκτός του Βελγίου. Η Δανία ήταν το τελευταίο κράτος μέλος το οποίο επεκύρωσε τη σύμβαση στις 21 Δεκεμβρίου 1995, με ισχύ από 1ης Μαρτίου 1996.

Σύμφωνα με το άρθρο 4.2. της πράξης προσχώρησης, η Αυστρία, η Φινλανδία και η Σουηδία είναι υποχρεωμένες να προσχωρήσουν στη Σύμβαση των Βρυξελλών. Η υπογραφή μίας σύμβασης προσχώρησης θα μπορούσε να γίνει πριν από τα τέλη του έτους, οπότε και τα κράτη μέλη θα έπρεπε να κινήσουν τις διαδικασίες επικύρωσής της, όπως προβλέπουν οι συνταγματικές τους διατάξεις. Ορίζεται, ότι η σύμβαση τίθεται σε ισχύ την πρώτη ημέρα του τρίτου μήνα μετά την ημερομηνία κατάθεσης των πράξεων προσχώρησης από δύο από τα υπογράφοντα κράτη μέλη, εκ των οποίο ένα θα πρέπει να είναι η Αυστρία, η Φινλανδία ή η Σουηδία.

Το Βέλγιο δεν έχει ακόμη επικυρώσει την σύμβαση προσχώρησης του 1989. Δεδομένης της σχέσης της σύμβασης των Βρυξελλών με τη λειτουργία της εσωτερικής αγοράς, η Επιτροπή ζήτησε από τις βελγικές αρχές πληροφορίες σχετικά με την πορεία της διαδικασίας επικύρωσης της σύμβασης προσχώρησης. Σύμφωνα με τις πληροφορίες που έδωσαν οι βελγικές αρχές, το Βέλγιο συνεχίζει τη διαδικασία επικύρωσης από το κοινοβούλιό του, χωρίς να έχει ορισθεί συγκεκριμένη ημερομηνία ολοκλήρωσής της.

Η Σύμβαση των Βρυξελλών συνδέεται αναπόσπαστα με τη Σύνθήκη ΕΚ. Η Επιτροπή θα φροντίσει να διορθωθεί η κατάσταση που καταγγέλλει το αξιότιμο μέλος χρησιμοποιώντας τα μέσα που θέτει στη διάθεσή της η Συνθήκη. Το άρθρο 5 ης Συνθήκης ΕΚ προβλέπει ότι τα κράτη μέλη λαμβάνουν κάθε γενικό ή ειδικό μέτρο κατάλληλο να εξασφαλίσει την εκπλήρωση των υποχρεώσεων που απορρέουον από την παρούσα Συνθήκη ή προκύπτουν από πράξεις των οργάνων της Κοινότητας. Στο πλαίσιο αυτό, η Επιτροπή σκοπεύει να δώσει στο σχετικό κράτος μέλος τη δυνατότητα να υποβάλει τις παρατηρήσεις του, δυνάμει του άρθρου 169 της συνθήκης ΕΚ.
ΓΡΑΠΤΗ ΕΡΩΤΗΣΗ E-2676/96 υποβολή: Μιχαήλ Παπαγιαννάκης (GUE/NGL) προς την Επιτροπή (15 Οκτωβρίου 1996)

Θέμα: Φράγμα του Νέστου

Στις 15.9.1996 χωρίς να έχει υπογραφεί κοινή υπουργική απόφαση για τους όρους λειτουργίας του φράγματος Θησαυρού στο Νέστο, η Δ.Ε.Η. έθεσε σε λειτουργία το φράγμα, σταματώντας την ροή των υδάτων προς το Δέλτα του ποταμού, ένα μοναδικής σημασίας οικοσύστημα.

Λαμβάνοντας υπ' όψιν ότι η Δ.Ε.Η. προχώρησε στην αυθαίρετη αυτή ενέργεια αγνοώντας απόφαση του Νομαρχιακού Συμβουλίου Καβάλας, σύμφωνα με την οποία δεν θα επιτρεπόταν η λειτουργία του φράγματος πριν από την ολοκλήρωση και αξιολόγηση τριών μελετών που αφορούν τη μείωση των επιπτώσεων από την λειτουργία των φραγμάτων στην περιοχή,

να παραβιάζεται η ελληνική και κοινοτική νομοθεσία και συγκεκριμένα οι οδηγίες 79/409/ΕΟΚ ((ΕΕ L 103 της 25.04.1979, σελ. 1. )), 85/337/ΕΟΚ ((ΕΕ L 175 της 05.07.1985, σελ. 40. )) και 92/43/ΕΟΚ ((ΕΕ L 206 της 22.07.1992, σελ. 7. )),

περιβαλλοντικές οργανώσεις καταγγέλουν τις αυθαιρεσίες,

Ερωτάται η Επιτροπή εάν σκοπεύει να ζητήσει την εκπόνηση των ειδικών μελετών, ώστε να αξιολογηθούν σωστά οι επιπτώσεις του εν λόγω έργου στο οικοσύστημα του Νέστου, και τι περαιτέρω μέτρα πρόκειται να λάβει εάν διαπιστώσει ότι συνεχίζεται η παραβίαση των προαναφερθεισών οδηγιών.

Απάντηση της κ. Bjerregaard εξ ονόματος της Επιτροπής (29 Νοεμβρίου 1996)

Η Επιτροπή είναι ενήμερη, από σχετική διαμαρτυρία, για τα ανακύψαντα προβλήματα λόγω του φράγματος στον ποταμό Νέστο.

Η Επιτροπή αναγνωρίζει τη μεγάλη οικονομική σημασία της περιοχής του Νέστου, η οποία έχει χαρακτηρισθεί από τις ελληνικές αρχές ως ζώνη ειδικής προστασίας σύμφωνα με το άρθρο 4 της οδηγίας 79/409/ΕΟΚ (προστασία της πτερωτής πανίδας) και η οποία παράλληλα συγκαταλέγεται στις προταθείσες τοποθεσίες για το ευρωπαϊκό οικολογικό δίκτυο Natura 2000, στο πλαίσιο της οδηγίας 92/43/ΕΟΚ (οικότοποι). Κατά συνέπεια, η Επιτροπή παρακολουθεί εκ του σύνεγγυς και με μεγάλη προσοχή την υπόθεση αυτή.

Στο πλαίσιο της έρευνας με αφορμή την προαναφερθείσα διαμαρτυρία, η Επιτροπή θα απευθυνθεί στις ελληνικές αρχές για να ζητήσει απ'αυτές οποιοδήποτε στοιχείο αφορά την υπόθεση και θα βεβαιωθεί, έως εκεί που φθάνουν οι αρμοδιότητές της, για την ορθή εφαρμογή του κοινοτικού δικαίου στον τομέα του περιβάλλοντος.
ΓΡΑΠΤΗ ΕΡΩΤΗΣΗ E-2934/96 υποβολή: Johanna Maij-Weggen (PPE) προς την Επιτροπή (8 Νοεμβρίου 1996)

Θέμα: Σχετικά με τη συνεργασία μεταξύ της Δομινικανής Δημοκρατίας και της Αϊτής

Έχει λάβει γνώση η Επιτροπή του ψηφίσματος της Συνέλευσης ΑΚΕ-ΕΕ της 26ης Σεπτεμβρίου 1996, όπου γίνεται αναφορά για τον αυξανόμενη βαθμό συνεργασίας μεταξύ της Δομινικανής Δημοκρατίας και της Αϊτής στον τομέα των αναπτυξιακών σχεδίων;

Ποιές συγκεκριμένες πρωτοβουλίες ανέλαβε η Επιτροπή για να ενθαρρύνει αυτή τη συνεργασία; Για ποιά συγκεκριμένα σχέδια συνεργασίας πρόκειται, τώρα και στο μέλλον;

Απάντηση του κ. Pinheiro εξ ονόματος της Επιτροπής (4 Δεκεμβρίου 1996)

Η Επιτροπή έλαβε πράγματι γνώση του ψηφίσματος της συνέλευσης της 26ης Σεπτεμβρίου 1996.

Η Επιτροπή συνεργάζεται, στο πλαίσιο της σύμβασης της Λομέ, με το Cariforum, που περιλαμβάνει τις χώρες ΑΚΕ της περιοχής της Καραϊβικής, και συγκεντρώνει όλες τις αιτήσεις για προγράμματα περιφερειακής συνεργασίας που δικαιούνται να λάβουν χρηματοδοτική βοήθεια από το Ευρωπαϊκό Ταμείο Ανάπτυξης (ΕΤΑ) στην περιοχή της Καραϊβικής, συμμετέχει δε στην κατάρτιση αυτών των προγραμμάτων. Διάφορα προγράμματα έχουν ήδη χρηματοδοτηθεί σε αυτό το πλαίσιο από το 7ο ΕΤΑ (ενδεικτικό πρόγραμμα: 105 εκατ. ECU). Ορισμένα από αυτά τα προγράμματα έχουν ήδη εγκριθεί και αρχίσει να λειτουργούν, ενώ άλλα βρίσκονται ακόμα στην προπαρασκευαστική τους φάση.

Οι δύο εν λόγω χώρες συμμετέχουν, σ'αυτό το πλαίσιο, σε σημαντικά προγράμματα που άρχισαν να λειτουργούν στους τομείς που στηρίζει η Επιτροπή. Τέτοια προγράμματα είναι το πρόγραμμα προώθησης των συναλλαγών και οικονομικής ολοκλήρωσης (14 εκατ. ECU), το πρόγραμμα στήριξης της διαπανεπιστημιακής συνεργασίας και βελτίωσης των σπουδών για απόκτηση πανεπιστημιακού πτυχίου (22,4 εκατ. ECU), το πρόγραμμα για την πρόωθηση και τη βελτίωση του τουριστικού τομέα (12,8 εκατ. ECU) και το πρόγραμμα ενίσχυσης των πιστώσεων, της έρευνας, της κατάρτισης και της διαφοροποίησης στον γεωργικό τομέα (22,4εκατ. ECU). Προετοιμάζεται ένα πρόγραμμα που αφορά το περιβάλλον (11 εκατ. ECU), καθώς και διάφορα έργα μικρότερης κλίμακας, που αποσκοπούν κυρίως στη βελτίωση των ταχυδρομικών υπηρεσιών και υπηρεσιών στον τομέα της επικοινωνίας των χωρών της περιοχής.

Εξάλλου, προετοιμάζονται στο πλαίσιο της περιφερειακής, και, ενδεχομένως, διμερούς, συνεργασίας, μια μελέτη που αποσκοπεί στον προσδιορισμό των έργων που μπορούν να τονώσουν την κοινωνικοοικονομική ανάπτυξη των παραμεθορίων περιοχών της Αϊτής και της Δομινικανής Δημοκρατίας.

Τέλος, ορισμένα προγράμματα συνεργασίας που συνδέουν ειδικότερα τις δύο εν λόγω χώρες προβλέπεται, κατ'αρχήν, ότι θα λάβουν χρηματοδοτική βοήθεια στο πλαίσιο τόσο του 7ου όσο και του 8ου ΕΤΑ.
ΓΡΑΠΤΗ ΕΡΩΤΗΣΗ E-2779/96 υποβολή: Νικήτας Κακλαμάνης (UPE) προς την Επιτροπή (21 Οκτωβρίου 1996)

Θέμα: Παραβίαση του καθεστώτος των Στενών από την Τουρκία

Σύμφωνα με δημοσίευμα της ελληνικής επιθεώρησης «TRANS WEEKLY», η Τουρκία επιχειρεί την εφαρμογή περιοριστικών μέτρων, προκειμένου να θέσει υπό έλεγχο τις διελεύσεις της διεθνούς ναυσιπλοΐας από το Βόσπορο.

Αξίζει να σημειωθεί ότι όλα αυτά αποτελούν πράξεις καταστρατήγισης της Συνθήκης του Μοντρέ που καθορίζει επακριβώς το καθεστώς διαχείρισης των Στενών. Μόνο ο ΙΜΟ έχει την αρμοδιότητα για τη λήψη μέτρων, αλλά και πάλι αφού λάβει υπόψη του το κείμενο της Συνθήκης και τα όσα αυτή ορίζει.

Ερωτάται η Επιτροπή:

1. Σκοπεύει να αντιδράσει έναντι της πρωτοφανούς και άκρως προκλητικής συμπεριφοράς της Τουρκίας;

2. Ποιά μέτρα προτίθεται να λάβει ώστε να συμμορφώσει την Τουρκία και να την ευθυγραμμίσει με τρόπους συμπεριφοράς που δεν δείχνουν περιφρόνηση των διεθνών συνθηκών και δεν συνεπάγονται κινδύνους για την ασφάλεια κατά τη ναυσιπλοΐα και την ομαλή λειτουργία του διεθνούς οικονομικού συστήματος;

Απαντηση του κ. Van den Broek εξ ονόματος της Επιτροπής (26 Νοεμβρίου 1996)

Μετά τις πληροφορίες που υπέβαλε το Αξιότιμο Μέλος του Κοινοβουλίου, η Επιτροπή ήλθε σε επαφή με τις τουρκικές αρχές.

Οι εν λόγω αρχές αναφέρουν ότι δεν προβλέπουν τη θέσπιση κανενός μέτρου που να σχετίζεται με τις θαλάσσιες μεταφορές στο στενό του Βοσπόρου και συνεπώς διαψεύδουν τις πληροφορίες που δημοσιεύτηκαν στην ελληνική επιθεώρηση «Trans Weekly».

Η Επιτροπή θα εξακολουθήσει να παρακολουθεί το θέμα με προσοχή.
ΓΡΑΠΤΗ ΕΡΩΤΗΣΗ E-2551/96 υποβολή: Horst Schnellhardt (PPE) προς την Επιτροπή (8 Οκτωβρίου 1996)

Θέμα: Χρηματοδοτική ενίσχυση της Μογγολίας στο πλαίσιο του προγράμματος TACIS

1. Σε ποιό ύψος ανήλθε η αναλογία των πιστώσεων που χορηγήθηκαν στη Μογγολία στο πλαίσιο του προγράμματος ΤΑCIS 1995;

2. Για ποιά προγράμματα και ποιές ενέργειες χρησιμοποιήθηκαν οι πιστώσεις αυτές;

Απάντηση του κ. Van den Broek εξ ονόματος της Επιτροπής (15 Νοεμβρίου 1996)

Στο πρόγραμμα δράσης TACIS 1994-1995 χορηγήθηκε συνολικό ποσό ύψους 8 εκατ. ECU 7 3,8 εκατ. ECU για την ανάπτυξη των ανθρώπινων πόρων 7 2,56 εκατ. ECU για τις μικρές και μεσαίες επιχειρήσεις (ΜΜΕ) και 1 εκατ. ECU για τη βελτίωση της ασφάλειας των εργοστασίων ενέργειας στο Darkhan και στο Choibalsan.

Το πρόγραμμα ανάπτυξης των μικρομεσαίων επιχειρήσεων (2,56 εκατ. ECU) έχει σκοπό:

- να βοηθήσει την κυβέρνηση στη διαμόρφωση των κατάλληλων πολιτικών για την ανάπτυξη ενός οικονομικού περιβάλλοντος για τις ΜΜΕ

- να παρέχει συμβουλευτικές και πληροφορικές υπηρεσίες τόσο στις νέες όσο και στις παλαιότερες ΜΜΕ

- να παρέχει μέσα πληροφόρησης και επικοινωνίας ώστε να επιταχυνθεί η διαμόρφωση επιχειρησιακών δεσμών μεταξύ ΜΜΕ στη Μογγολία και μελλοντικών εταίρων της Κοινότητας

Τα υπό εφαρμογή προγράμματα στον τομέα ανάπτυξης των ανθρώπινων πόρων (3,8 εκατ. ECU) είναι:

- ενίσχυση των υπηρεσιών απασχόλησης (αποδέκτης οργανισμός: υπουργείο πληθυσμού, πολιτικής και εργασίας)

- μεταρρύθμιση στην ανώτατη εκπαίδευση των οικονομικών επιστημών (αποδέκτης οργανισμός: οικονομικό ινστιτούτο του Εθνικού Πανεπιστημίου της Μογγολίας)

- εκπαιδευτικό ενημερωτικό σύστημα (αποδέκτης: Κέντρο για την επιστημονική και τεχνολογική πληροφόρηση).

Το πρόγραμμα στον ενεργειακό τομέα συνίσταται στην προετοιμασία συστάσεων όσον αφορά τα μέτρα που πρέπει να ληφθούν για τη σταθεροποίηση της παροχής ηλεκτρισμού και θέρμανσης στο Choibalsan και στο Darkhan.
ΓΡΑΠΤΗ ΕΡΩΤΗΣΗ E-2702/96 υποβολή: Carlo Secchi (PPE) προς την Επιτροπή (15 Οκτωβρίου 1996)

Θέμα: Δράσεις για τα φαρμακευτικά προϊόντα γενοτύπου

Ποιά μέτρα σκοπεύει να λάβει η Επιτροπή ώστε να επιτρέψει στους παραγωγούς φαρμακευτικών προϊόντων και των δραστικών ουσιών τους να αρχίσουν τις προπαρασκευαστικές δραστηριότητες προ της λήξεως του πιστοποιητικού πρόσθετης προστασίας;

Για πόσο χρονικό διάστημα η Επιτροπή σκοπεύει να αναβάλει την εφαρμογή της απόφασης του Ευρωπαϊκού Κοινοβουλίου της 16ης Απριλίου 1996 η οποία αποσκοπεί στην προώθηση του ευρωπαϊκού τομέα γενοτύπων των φαρμάκων;

Απάντηση του κ. Bangemann εξ ονόματος της Επιτροπής (28 Νοεμβρίου 1996)

Η βιομηχανική πολιτική της Επιτροπής ανέκαθεν ενθάρρυνε τον ελεύθερο ανταγωνισμό και τη διαφάνεια. Κατά συνέπεια η ανακοίνωση της Επιτροπής όσον αφορά τις γενικές γραμμές της βιομηχανικής πολιτικής για το φαρμακευτικό τομέα ((COM(96) 718. )) αναγνώριζε ότι οι προσπάθειες βελτίωσης της διαφάνειας στην αγορά θα ευνοούσε τον ανταγωνισμό από πολλές πηγές συμπεριλαμβανομένων των φαρμάκων με κοινόχρηστες ονομασίες. Το πρόβλημα είναι να εξασφαλιστεί το απαραίτητο επίπεδο προστασίας των δικαιωμάτων πνευματικής ιδιοκτησίας προκειμένου να ενθαρρυνθεί η ανάπτυξη νέων φαρμάκων για ασθενείς ενισχύοντας τη βιομηχανική καινοτομία και λαμβάνοντας παράλληλα υπόψη τα συμφέροντα των κατασκευαστών κοινοχρήστων φαρμάκων ιδίως έναντι των ανταγωνιστών τους από τρίτες χώρες.

Η ανακοίνωση της Επιτροπής απευθύνθηκε στο Ευρωπαϊκό Κοινοβούλιο και το Συμβούλιο, ως εκ τούτου εξυπακούεται ότι η Επιτροπή μελέτησε με μεγάλη προσοχή το περιεχόμενο του ψηφίσματος που ενέκρινε το Κοινοβούλιο στις 16 Απριλίου 1996. Το θέμα της έγκρισης αναπτυξιακών εργασιών πριν από την εκπνοή του διπλώματος ευρυσιτεχνίας εξετάσθηκε προσεκτικά από το Συμβούλιο κατά το 1992, όταν καθιερώθηκε το πιστοποιητικό συμπληρωματικής προστασίας, και αποφασίστηκε κάτι τέτοιο να μην επιτραπεί. Θα έπρεπε επίσης να εξετάζεται προσεκτικά η κάθε πιθανή αλλαγή, λαμβάνοντας υπόψη τις οικονομικές και νομοθετικές εξελίξεις ανά την υφήλιο, και ιδιαίτερα την επικείμενη απόφαση του Δικαστηρίου των Ευρωπαϊκών Κοινοτήτων για την ερμηνεία των κειμένων κανόνων. Με γνώμονα την απόφαση του Δικαστηρίου και την προγραμματισθείσα μελέτη της Επιτροπής για τα φάρμακα κοινόχρηστης ονομασίας, η Επιτροπή θα μπορούσε να προτείνει πολιτικές που να λαμβάνουν υπόψη τους όλους τους σχετικούς παράγοντες.
ΓΡΑΠΤΗ ΕΡΩΤΗΣΗ E-2998/96 υποβολή: Γιάννος Κρανιδιώτης (PSE) προς την Επιτροπή (8 Νοεμβρίου 1996)

Θέμα: Δηλώσεις του εκπροσώπου της ΕΕ στην Τουρκία

Από δηλώσεις που έκανε ο εκπρόσωπος της ΕΕ στην Τουρκία κ. Μ. Lake, τόσο στον τουρκικό όσο και στον ευρωπαϊκό Τύπο, φαίνεται ότι δεν λαμβάνει υπόψη του την πολιτική και τις θέσεις που έχουν διαμορφώσει τα κοινοτικά όργανα απέναντι στην Τουρκία. Ο κ. Lake αγνοεί ή θέλει να αγνοεί όλες τις παραβιάσεις της Τουρκίας σε θέματα ανθρωπίνων δικαιωμάτων και δίνει μάλλον την εντύπωση ότι είναι πρέσβυς της Τουρκίας στην ΕΕ παρά εκπρόσωπος της ΕΕ στην Τουρκία.

Καλείται η Ευρωπαϊκή Επιτροπή να απαντήσει πώς αντιδρά στο θέμα αυτό και να με πληροφορήσει πόσο χρόνο κατέχει ο κ. Μ. Lake το αξίωμα του εκπροσώπου της ΕΕ στην Τουρκία καθώς επίσης και πότε πρόκειται να μετακινηθεί από τη θέση αυτή.

Απάντηση του κ. Van den Broek εξ ονόματος της Επιτροπής (20 Δεκεμβρίου 1996)

Ο αντιπρόσωπος της Επιτροπής στην Τουρκία εξέφραζε πάντα με ευσυνειδησία τις απόψεις της Επιτροπής από τότε που ανέλαβε καθήκοντα στη θέση αυτή. Παρακολουθούσε επίσης, και έδινε πάντα αναφορά σχετικά με τις δραστηριότητες άλλων κοινοτικών οργάνων, ιδίως του Κοινοβουλίου.

Η Επιτροπή έχει απόλυτη εμπιστοσύνη στον αντιπρόσωπό της στην Τουρκία.
ΓΡΑΠΤΗ ΕΡΩΤΗΣΗ E-2297/96 υποβολή: Ursula Schleicher (PPE) προς το (27 Αυγούστου 1996)

Θέμα: Συμπεράσματα του Συμβουλίου της 18ης Ιουνίου 1996 σχετικά με τις μεταδοτικές σπογγώδεις εγκεφαλοπάθειες

Στα συμπεράσματά του στις 18 Ιουνίου 1996, το Συμβούλιο διατύπωσε, μεταξύ άλλων, την ακόλουθη σύσταση «Επέκταση της επιδημιολογικής παρακολούθησης της CJK (νόσου Creutzfeldt-Jakob) σε όλα τα κράτη μέλη εφαρμόζοντας τις διαδικασίες που ισχύουν ήδη σε 5 κράτη μέλη».

Δεν συνεπάγεται η διατύπωση αυτή ότι σε όλα τα κράτη μέλη της Ευρωπαϊκής Ένωσης πρέπει υποχρεωτικά να δηλώνεται η εμφάνιση της νόσου Creutzfeldt-Jakob;

Εάν τούτο δεν συμβαίνει, ποιές ενέργειες σκοπεύει να λάβει το Συμβούλιο ούτως ώστε να επιβληθεί η υποχρέωση δήλωσης σε περιπτώσεις εμφάνισης της νόσου;

Απάντηση (13 Φεβρουαρίου 1997)

Στα συμπεράσματά του για τις μεταδοτικές σπογγώδεις εγκαφαλοπάθειες, στα οποία αναφέρεται η αξιότιμη κυρία Βουλευτής, το Συμβούλιο διατυπώνει ορισμένες συστάσεις σχετικά με τα μέτρα που υποδεικνύει για την εξάλειψη των πραγματικών και δυνητικών κινδύνων αυτών των νόσων, μεταξύ δε άλλων την επέκταση της επιδημιολογικής παρακολουθήσεως της νόσου των Creufzfeld-Jakob σε όλα τα κράτη μέλη, βάσει των μεθόδων που ήδη εφαρμόζουν πέντε κράτη μέλη.

Αυτές οι συστάσεις, ναι μεν δεν έχουν - αυτές καθαυτές - ααναγκαστικό χαρακτήρα αποτελούν όμως την έκφραση μιας συγκεκριμένης πολιτικής βούλησης, υπόψη ιδίως της Ευρωπαϊκής Επιτροπής και των κρατών μελών. Συνεπώς η απάντηση στην πρώτη ερώτηση της αξιότιμης κυρίας Βουλευτού είναι προς το παρόν αρνητική.

Όσον αφορά τη δεύτερη ερώτηση το Συμβούλιο υπενθυμίζει ότι η πρόταση γαι την έκδοση - με βάση το άρθρο 129 της Συνθήκης ΕΚ - απόφασης του Ευρωπαϊκού Κοινοβουλίου κα του Συμβουλίου για τη σύσταση δικτύου επιδημιολογικής π0αρακολούθησης και ελέγχου των μεταδοτικών νόσων στην Ευρωπαϊκή Κοινότητα, προβλέπει την κοινοποίηση στοιχείων για ένα σύνολο μεταδοτικών νόσων, συμπεριλαμβανομένων εκείνων που μεταδίδονται μέσω μη συμβατικών φορέων, όπως συμβαίνει στην περίπτωση της Creufzfeld-Jakob. Η πρόταση αυτή, γαι την οποία το Κοινοβούλιο έσωσε προσφάτως τη γνώμη του εξετάζεται από το Συμβούλιο.
ΓΡΑΠΤΗ ΕΡΩΤΗΣΗ E-3280/96 υποβολή: Josι Garcνa-Margallo y Marfil (PPE) προς την Επιτροπή (5 Δεκεμβρίου 1996)

Θέμα: Κριτήρια υπολογισμού της παραοικονομίας

Τα μέσα ενημέρωσης αναφέρονται όλο και συχνότερα στις δυσχέρειες που υφίστανται σχετικά με την εξεύρεση στατιστικών μετρήσεων γενικώς αποδεκτών.

Με ποια κριτήρια γίνεται ο υπολογισμός της παραοικονομίας για τον προσδιορισμό του ακαθάριστου εγχώριου προϊόντος (ΑΕΠ);

Κοινή απάντηση του κ. de Silguy εξ ονόματος της Επιτροπής στις γραπτές ερωτήσεις E-3280/96, E-3298/96, E-3299/96, E-3300/96, E-3301/96, E-3302/96, E-3303/96, E-3304/96, E-3305/96, E-3306/96, E-3307/96, E-3308/96, E-3309/96, E-3310/96, E-3311/96, E-3312/96 και E-3313/96 (21 Ιανουαρίου 1997)

Είναι αδύνατον, στο παρόν στάδιο, να εκτιμηθεί ακριβώς ο αντίκτυπος της παραοικονομίας στο ακαθάριστο εγχώριο προϊόν. Πράγματι, οι μέθοδοι που χρησιμοποιούνται διαφέρουν σημαντικά μεταξύ των κρατών μελών και, εξάλλου, πολλά κράτη μέλη προβαίνουν σιωπηρά σε διορθώσεις, που είναι δύσκολο να αξιολογηθούν.

Η ολοκλήρωση των εργασιών, ως προς το ζήτημα της εξαντλητικότητας, προβλέπεται για το τέλος του 1998. Κατά την ημερομηνία εκείνη, θα είναι δυνατή η πραγματοποίηση της ζητούμενης εκτίμησης, με κάποια αξιοπιστία και συγκρισιμότητα μεταξύ των κρατών μελών.